次韻趙彥膚柏梁體送張道錄
作者：李石
朝代：宋

paragraphs: 烊銅作梁劍棧編，峽江百丈青雲緣。
峽山鳥道飛翩翩，蜀仙自得壺中天。
丈人口訣誰與傳，青城一炷心香烟。
縈藤絡蔓紫翠牽，清河鍊師天上仙。
玉華樓高瞰平川，白日下界黑鬼纏。
帝曰汝往予詳延，鼎轉九丹書八篇。
清風來翔明月前，夏日不暍冬不綿。
青騾白鶴忘歲年，是家仙種張祖先。
椒子紅熟丹浴泉，釀成白酒斗十千。
先生日日貪醉眠，爲我寄語來日邊。